Alfons Åberg er tilsyneladende ikke for børn. Da en børnehave i Malmø viste filmen 'Alfons og uhyret' fik en dreng mareridt og søvnproblemer. Og da det ikke var gået over efter en uge, valgte hans forældre at indberette Sadelmakarebyns förskola i Malmø til den statslige myndhighed Skolinspektionen.

Filmen handler om, at Alfons Åberg kommer til at slå en anden dreng og siden får dårlig samvittighed. Derfor kan han ikke sove om natten og tror, at der ligger et uhyre under hans seng. Uhyret forsvinder først, da han får sagt undskyld til den dreng, han har slået.

»I dette tilfælde har børnehaven vist en film som er direkte upassende for små børn«, skriver forældrene ifølge Helsingborgs Dagblad i indberetningen til Skolinspektionen. Forældrene mener også, at der i det hele taget bliver vist for mange film i børnehaven uden nogen pædagogisk anledning.